b'\n_START_ARTICLE_\nJulija Tsenova\n_START_PARAGRAPH_\nJulija Tsenova (bulg. \xd0\xae\xd0\xbb\xd0\xb8\xd1\x8f \xd0\xa6\xd0\xb5\xd0\xbd\xd0\xbe\xd0\xb2\xd0\xb0; 30. hein\xc3\xa4kuuta 1948 Sofia, Bulgaria \xe2\x80\x93 11. huhtikuuta 2010 Bulgaria) oli bulgarialainen s\xc3\xa4velt\xc3\xa4j\xc3\xa4. H\xc3\xa4n valmistui vuonna 1974 Bulgarian valtion musiikkiakatemiasta, jossa h\xc3\xa4n oli opiskellut p\xc3\xa4\xc3\xa4aineinaan s\xc3\xa4vellyst\xc3\xa4 Pant\xc5\xa1o Vladigerovin ja pianonsoittoa Bogomil Star\xc5\xa1enovin johdolla. H\xc3\xa4n osallistui my\xc3\xb6s Ton de Leewin s\xc3\xa4vellyskursseille 1980-luvun alkuvuosina Sofiassa ja Amsterdamissa, Alankomaissa. H\xc3\xa4n soitti uransa aikana pianoa useissa Euroopan maissa ja toimi pianonsoiton professorina pop- ja jazzosastolla Valtion musiikkiakatemiassa._NEWLINE_Tsenovan teoksissa n\xc3\xa4kyy filosofian vaikutus; 1990-luvulta l\xc3\xa4htien h\xc3\xa4nen teoksissaan oli it\xc3\xa4maisen filosofian piirteit\xc3\xa4. H\xc3\xa4n hy\xc3\xb6dynsi useita nykyaikaisia s\xc3\xa4vellystekniikoita. H\xc3\xa4nen tuotantoonsa kuuluu n\xc3\xa4ytt\xc3\xa4m\xc3\xb6musiikkia, sinfonista musiikkia, kamarimusiikkiteoksia, vokaalimusiikkia, pop- ja jazzkappaleita, nukketeatterituotantojen musiikkia sek\xc3\xa4 TV-sarjoihin s\xc3\xa4velletty\xc3\xa4 materiaalia. Teoksia on esitetty muun muassa It\xc3\xa4vallassa, T\xc5\xa1ekiss\xc3\xa4, Ranskassa, Saksassa, Kreikassa, Unkarissa, Italiassa, Alankomaissa, Norjassa, Puolassa, Romaniassa, Ven\xc3\xa4j\xc3\xa4ll\xc3\xa4, Slovakiassa, Espanjassa, Australiassa, Kanadassa ja Intiassa.'